Resensie: C.P. Hoogenhout-prys vir Janie Oosthuysen
C.P. Hoogenhout-prys vir Janie Oosthuysen
Die kinderboekskrywer Janie Oosthuysen is pas met die C.P. Hoogenhout-prys vir kinderliteratuur bekroon.
In sy commendatio het Thomas van der Walt, een van die beoordelaars, gesê ondanks die versugting dat die Afrikaanse kinderboek mank gaan aan goeie humorisitiese en fantasieverhale, het Oosthuysen op haar eentjie 'n verandering aan die situasie gebring.
Van haar bekendste werke is Ouma Hester en die Dreadnought Merk 111 en Juffrou Luisenbosch en die breinwassers.
Oosthuysen is ook die vertaler van die Harry Potter-boeke wat eersdaags in Afrikaans by Human & Rousseau verskyn.
Van der Walt het voorts gesê Oosthuysen word soms as effens subversief gesien omdat sy in haar boeke altyd die kant van die kind teen onregverdige grootmense kies.
"Hiermee verkeer sy in goeie geselskap. Roald Dahl en Paul Jennings moes dieselfde kritiek verduur, maar met die heerlike wete dat hulle kinders aan die lees het,'' het Van der Walt gesê.
Die C.P. Hoogenhout-prys word al sedert 1960 oorhandig en is een van die oudste kinderboekpryse in Suid-Afrika. Dit word toegeken deur Unisa se Eenheid vir Kinderliteratuur (ENIK) in samewerking met die Stigting vir Afrikaans.
Omdat die prys sedert 1995 nie toegeken is nie, is besluit om dit terugwerkend te doen. Die prys wat Oosthuysen nou ontvang het, is vir alle kinderboeke in Afrikaans wat in 1996 en 1997 gepubliseer is.
Veranderings is ook aan die beoordelaarstruktuur gedoen. Terwyl die beoordelaars in die verlede slegs uit skool- en kinderbibliotekarisse bestaan het, is ander mense, wat ouers en kinderlesers insluit, ook vanjaar betrek. Die doel met die prys is egter steeds om gehalte te beoordeel en nie gewildheid nie.
Vanjaar se beoordelaars was Van der Walt (ENIK), prof. Maritha Snyman (Stigting vir Afrikaans), Lona Gericke (openbare biblioteek, Bellville), Magdel Vorster (ouer), Miemie du Plessis (Gauteng-biblioteekdiens) en die twee nasionale wenners van Afrikaans Ekspo 1999 se junior prosa-afdeling, Michael Neser van die Afrikaanse Hoër Seunskool in Pretoria en Willem Strauss van Hoërskool Jim Fouché in Bloemfontein.